En ung mand og en ung kvinde tog natten til onsdag en overdosis af stoffet fantasy.

Der var masser af blå blink ved Vildsund Havn kokken 04:00 natten til onsdag. To ambulancer og en lægehelikopter blev tilkaldt til stedet, da to unge personer havde taget en overdosis. Det oplyser Midt- og Vestjyllands Politi. Det drejer sig om en 22-årig mand fra Thisted og en 19-årig kvinde fra Varde, som havde taget stoffet fantasy. - Vi har registreret det, hvis der skulle komme andre hændelser – hvis stoffet er meget stærkt eller det skulle komme frem, hvem der sælger det, fortæller vagtchef ved Midt- og Vestjyllands Politi, Jens Claumarch. Efter lægehelikopterens personale havde behandlet de to unge mennesker, blev de kørt til Viborg Hospital til afrusning.